Document ID: /roh_data/filtered/fineweb-2-filterrobots_roh.jsonl.gz/65180

Al policist da la polizia chantunala eri vegnì renfatschà d'avair zuppentà infurmaziuns en il rapport suenter l'acziun cunter Adam Quadroni il november 2017. La procura publica aveva perquai rinfatschà al policist abus d'uffizi e sfalsificaziun da documents.
La derschadra ha argumentà la decisiun da declerar nunculpant il policist ch'el n'haja betg agì fauss intenziunadamain. Il policist inculpà saja stà persvas da proceder a moda correcta.
Puncts d'accusa
En il coc vai per las renfatschas d'in policist ch'Adam Quadroni l'haja insultà e surtut smanatschà cun violenza. Il policist accusà ha fatg las investigaziuns tar questas renfatschas. En il rom da quellas haja el supprimì trais perditgas ch'avessan distgargià Quadroni – ch'han concret ditg ch'i n'haja betg dà insultas u violenza – e quai cun savair da las circumstanzas.
Derschader regiunal declerà betg culpant
Il settember aveva la dretgira regiunala Partenz / Tavau gia tractà il process pervi d'abus d'uffizi cunter il derschader regiunal da l'Engiadina Bassa Val Müstair. Quai pervi d'avair lubì l'acziun da la polizia senza resguardar in'ordinaziun da la Dretgira chantunala. La finala era là resultà en emprim'instanza in acquittament: Il derschader regiunal na saja en ses agir betg svià a moda pesanta da dretg e lescha, cura ch'el haja decretà il relasch superprovisoric.